Diario Oficial de Galicia

martes, 11 de marzo de 2008

III. OUTRAS DISPOSICIÓNS

Número do Dog:

50

Páxina do Dog:

4.167

Data da Disposición:

5 de marzo de 2008

Sección:

III. OUTRAS DISPOSICIÓNS

Organismo:

CONSELLERÍA DE CULTURA E DEPORTE

Rango:

Orde

Título:

Orde do 5 de marzo de 2008 pola que se aproban as bases
reguladoras para a concesión de subvencións, en réxime de concorrencia
competitiva, para a realización de obras de infraestruturas deportivas de
titularidade pública ou privada e para a adquisición de equipamentos deportivos
e pola que se convocan as correspondentes ao ano 2008.

Orde do 5 de marzo de 2008 pola que se aproban as bases reguladoras para
a concesión de subvencións, en réxime de concorrencia competitiva, para a
realización de obras de infraestruturas deportivas de titularidade pública ou
privada e para a adquisición de equipamentos deportivos e pola que se convocan
as correspondentes ao ano 2008.

O Estatuto de
autonomía de Galicia, Lei orgánica 1/1981, do 6 de abril, recolle, no seu artigo
27.22º, a competencia da Comunidade Autónoma de Galicia en materia de promoción
do deporte. O Decreto 232/2005, do 11 de agosto, modificado polo Decreto
454/2005, do 1 de setembro, fixa a estrutura orgánica dos departamentos da Xunta
de Galicia e atribúelle á Consellería de Cultura e Deportes as competencias da
comunidade autónoma en materia de deportes.

Mediante as axudas económicas ou subvencións que
se aproban nesta orde preténdese a mellora das instalacións deportivas galegas,
xa pertenzan a concellos xa a entidades deportivas sen ánimo de lucro, así como
a colaboración da Administración autonómica na adquisición dos equipamentos
precisos para o axeitado desenvolvemento da práctica deportiva.

Os aspectos máis
destacados da acción programada contéñense nas bases que regulan o réxime de
outorgamento das subvencións, nas cales se identifican con claridade os
benefeciarios e as actuacións subvencionables, para establecer posteriormente os
trámites esenciais do procedemento administrativo así como os requisitos para a
xustificación da realización das accións.

No procedemento destaca a intención de facilitar
ao máximo o contacto dos potenciais beneficiarios coa Administración autonómica,
finalidade que explica a intervención dos servizos administrativos de deportes
das delegacións provinciais da Consellería de Cultura e Deporte.

O outorgamento das
subvencións será efectuado baixo estritos criterios obxectivos que se explicitan
con suficiente detalle no artigo 4º. Para permitir acoller e prestar apoio a
aquelas actuacións de máis entidade, prevese a posibilidade de que as actuacións
que se subvencionen posúan carácter plurianual.

Nos orzamentos xerais da
Consellería de Cultura e Deporte existe crédito axeitado e suficiente para as
axudas que son obxecto desta convocatoria.

Esta orde, así como as bases reguladoras que
establece, adáptanse á Lei 9/2007, do 13 de xuño, de subvencións de Galicia, ao
Decreto 287/2000, do 21 de novembro, polo que se desenvolve o réxime de axudas e
subvencións públicas da Comunidade Autónoma de Galicia, no que permanece
vixente, así como aos preceptos básicos da Lei 38/2003, do 17 de novembro, xeral
de subvencións, conxunto normativo en que se establecen os requisitos xerais das
subvencións concedidas pola Administración autonómica, tendo en conta, en todo
caso, os principios de publicidade, obxectividade e concorrencia.

Polo exposto, e en uso
das facultades que teño atribuídas ao abeiro da Orde do 12 de xaneiro de
2007,

DISPOÑO:
Artigo
1º.-Obxecto.
Esta orde ten por
obxecto establecer as bases reguladoras e proceder á convocatoria para o ano
2008, en réxime de concorrencia competitiva, de axudas e subvencións para a
construción, mellora, acondicionamento e reforma de instalacións deportivas de
titularidade pública ou privada e a adquisición de equipamentos
deportivos.

Artigo 2º.-Actuacións subvencionables.
Só resultarán susceptibles de ser subvencionadas
aquelas actuacións que resulten subsumibles nalgúns dos seguintes puntos,
atendendo á necesidade ou fin a satisfacer:

a) Construción, mellora, acondicionamento e
reforma de instalacións deportivas de titularidade pública ou
privada.

As
accións anteriores deberán, atendendo á natureza da instalación deportiva,
pretender algunha das seguintes actuacións:

1. Campos de fútbol: só serán susceptibles de ser
subvencionadas obras que se refiran aos seguintes aspectos:

-Terreo de
xogo.
-Vestiarios.
-Iluminación.
Non serán obxecto de subvención as actuacións relativas aos peches
perimetrais, urbanización do contorno ou a construción ou reforma de bancadas e
cubertas de tribunas.

2. Pavillóns polideportivos: só serán
susceptibles de ser subvencionadas obras que se refiran aos seguintes
aspectos:

-Pavimento da zona de xogo.
-Vestiarios.
-Mellora das
prestacións básicas do inmoble (iluminación, calefacción,
estanquidade).

Non serán obxecto de subvención obras que comporten ou pretendan o
mantemento ordinario do inmoble (reposición de vidros, pintado interior/exterior
e análogas).

3. Piscinas cubertas: só serán susceptibles de ser subvencionadas obras
que se refiran aos seguintes aspectos:

-Melloras ou reformas estruturais do edificio
(cubertas, sistemas de illamento, sistemas de climatización, sistemas de aforro
enerxético, etc.).

-Sistemas de depuración da auga.
-Incremento das superficies vinculadas a usos deportivos e
complementarios.
Non serán obxecto de
subvención obras que comporten ou pretendan o mantemento ordinario do inmoble
(reposición de vidros, pintado interior/exterior e análogas).

4. Piscinas descubertas:
só serán susceptibles de ser subvencionadas obras que se refiran aos seguintes
aspectos:

-As
que pretendan a adecuación do vaso/s ou da instalación á normativa sanitaria
vixente, a mellora da súa estanquidade e/ou a redución da súa
profundidade.

-Vestiarios.
Non serán obxecto
de subvención as obras que garden relación coas zonas de lecer vinculadas ou
próximas ás piscinas, peches perimetrais das instalacións, urbanización do
contorno, iluminación do complexo, etc.

5. Pistas polideportivas ao aire libre: só en
casos moi xustificados e excepcionalmente se subvencionarán actuacións neste
tipo de instalacións deportivas, sempre que estean situadas no medio rural ou en
contornos periféricos urbanos, nestes casos só serán susceptibles de ser
subvencionadas obras que se refiran aos seguintes aspectos:

-Construción de cubertas
sobre pistas existentes.
-Iluminación
das zonas de xogo.
-Terreo de
xogo.
Non serán obxecto de subvención
as actuacións en pistas de tenis descubertas que se refiran ao seu terreo de
xogo, e aquelas operacións que pretendan o mantemento ordinario da
instalación.

6. Instalacións vinculadas a deportes náuticos: só serán susceptibles de
ser subvencionadas obras que se refiran aos seguintes aspectos:

-Hangares para
embarcacións.
-Vestiarios e ximnasios
de musculación.
-Reformas estruturais
dos edificios (cubertas, sistemas de climatización, etc.).
-Adecuación dos edificios existentes ao
contorno.
-Mellora do acceso ás zonas
de adestramento e de regata dos deportistas.
7. Outras instalacións deportivas. Só serán susceptibles de ser
subvencionadas obras que se refiran aos seguintes aspectos:

-Aquelas accións que
garden relación directa cos espazos dedicados á práctica deportiva respecto
daquelas modalidades recoñecidas polos distintas federacións deportivas galegas
e as edificacións auxiliares que puidesen estar vinculadas con
aqueles.

-Aquelas accións que garden relación directa cos espazos dedicados á
práctica deportiva respecto daquelas actividades deportivas de carácter
alternativo vinculadas a novas prácticas deportivas da mocidade.

8. Actuacións en todo
tipo de instalacións.
-En todo tipo
de instalacións deportivas resultarán susceptibles de ser subvencionadas aquelas
actuacións que persigan a eliminación de barreiras arquitectónicas, así como a
introdución de melloras tendentes a incrementar o uso das enerxías
alternativas.

-En ningún caso serán obxecto de subvencións accións dirixidas á
realización de obras de nova planta ou reforma de locais sociais que carezan de
uso deportivo directo e prioritario.

b) Titularidade de inmobles.
Non serán obxecto de subvención, en ningún caso,
aquelas actuacións que se pretendan realizar sobre bens de titularidade pública,
cando se soliciten por entidades deportivas privadas, salvo que se acredite
posuír título bastante que as autorice e este fose outorgado logo de expediente
administrativo de conformidade coas exixencias establecidas na normativa
aplicable.

c)
Adquisición de equipamento deportivo inventariable.
Poderá ser obxecto de subvención a adquisición de
todo tipo de equipamento deportivo inventariable para ser destinado á práctica
deportiva ou á realización de adestramentos.

Non serán obxecto de subvención as adquisicións
que consistan en equipacións deportivas, balóns e pequeno material de análogas
características.

Naqueles deportes en que resulte esencial para a súa práctica, sexa na
fase de competición, adestramento ou para realizar traslados habituais de
equipamento, poderá ser obxecto de subvención a adquisición de vehículos
axeitados ou de elementos complementarios a estes (remolques).

Artigo
3º.-Beneficiarios.
1. Poderán ser
beneficiarios as seguintes entidades, públicas ou privadas:
-Concellos
-Entidades deportivas (clubs e federacións deportivas galegas), con
inscrición vixente como tales no Rexistro de Asociacións e Entidades Deportivas
da Xunta de Galicia.

-Asociacións dotadas de personalidade xurídica, vinculadas a centros
específicos de educación especial ou centros docentes homologados, que
desenvolvan actividades formativas con alumnos con discapacidades físicas,
psíquicas ou sensoriais.

No suposto de subvencións para a realización de
obras de infraestruturas deportivas os beneficiarios deberán acreditar a
propiedade do inmoble ou instalación de que se trate ou posuír dereitos
temporais para o seu uso e desfrute non inferiores a 10 anos.

2. Non poderán obter a
condición de beneficiarios das subvencións reguladas nestas bases as persoas ou
entidades en quen concurra algunha das circunstancias sinaladas nos puntos 2º e
3º do artigo 10 da Lei 9/2007, do 13 de xuño, de subvención s de
Galicia.

3.
Así mesmo, non poderán obter a condición de beneficiarios as entidades que
resultasen beneficiarias na convocatoria inmediatamente anterior e non
xustificasen axeitadamente a realización da actuación subvencionada, sen
presentar renuncia expresa e por razóns xustificadas aceptada pola dirección
xeral.

4. As
subvencións que se regulan nesta orde son compatibles con outras subvencións ou
axudas para a mesma finalidade, procedentes de calquera outra administración ou
de entes públicos ou privados, nacionais, da Unión Europea ou de organismos
internacionais, sen prexuízo da obriga de comunicar ao órgano concedente a súa
obtención.

Artigo 4º.-Criterios obxectivos de adxudicación das axudas ou
subvencións.
A proposta de
outorgamento da subvención formularaa o órgano instrutor, á vista dos traballos
levados a cabo pola comisión avaliadora, unha vez aplicados os criterios de
valoración, e logo da agrupación ou ordenación das diversas solicitudes nos
respectivos puntos ou finalidades perseguidas con esta orde, co obxecto de
garantir que a competencia entre os proxectos ou accións concorrentes se produza
entre accións de dimensións similares e que persigan finalidades análogas. Así
mesmo, utilizaranse criterios de reparto territorial por provincias de carácter
equitativo que poderán ter en conta a situación sociodemográfica e o número de
solicitudes.

O outorgamento das subvencións determinarase atendendo aos seguintes
criterios obxectivos de valoración das respectivas solicitudes:

1. Criterios comúns para
infraestruturas e equipamentos:
a)
Programa de actividades para 2008 que se levarán a cabo na instalación para a
que se solicita a subvención ou pola entidade que realiza a adquisición do
equipamento.

A súa valoración realizarase tendo en conta a adecuación ás prioridades
establecidas en materia deportiva pola Dirección Xeral para o Deporte a través
da súa programación das liñas marco da política deportiva, en
concreto:

-Fomento e consolidación do deporte feminino: ata 2 puntos.
-Incidencia na poboación do medio rural: ata 2
puntos.
-Actividades para persoas con
discapacidade: ata 2 puntos.
-Actividades para persoas maiores: ata 2 puntos.
-Deportes alternativos para a mocidade: ata 2
puntos.
Deporte en idade escolar: ata
2 puntos.
-Fomento de deportes
tradicionais: ata 2 puntos.
-Realización de actividades deportivas de alto nivel ou deporte de alto
nivel: ata 2 puntos.

Valoración máxima deste punto: 16 puntos.
Para a súa valoración achegarase programa de
actividades.
b) Categoría das
competicións deportivas en que toman parte os usuarios ou os equipos que
utilizan a instalación ou o equipamento.

Valorarase a categoría da competición, segundo o
seguinte criterio: estatal: 5 puntos; galega: 3 puntos; provincial: 2 puntos;
local: 1 punto.

Valoración máxima deste punto: 11 puntos.
A acreditación realizarase mediante certificación
das respectivas federacións no caso das entidades de titularidade privada e
mediante certificación dos servizos municipais no caso dos
concellos.

c)
Porcentaxe da achega comprometida pola entidade solicitante.
Para achegas do 50% ou superiores 10 puntos. Para
achegas da cantidade mínima exixida 0 puntos. O resto proporcionalmente. Se o
solicitante non consigna a achega na súa solicitude, non se lle atribuirá
puntuación neste punto.

Valoración máxima deste punto: 10
puntos.
d) Avaliarase, en todo caso,
o emprego da lingua galega na realización das accións para as que se solicita a
axuda.

Comprobarase a utilización do galego nas actuacións para a contratación
da obra ou da subministración, atendendo á documentación presentada.

Valoración máxima deste
punto: ata 3 puntos.
2. Criterios
específicos para infraestruturas:
a)
Necesidade das obras proxectadas, atendendo á urxencia que presenten polo estado
en que se poidan atopar os inmobles, tendo en conta a súa seguridade e
salubridade.

Realizarase a valoración de acordo co anteproxecto, proxecto no seu caso,
ou memoria xustificativa presentados.

Valoración máxima deste punto: ata 10
puntos.
b) Cando se posúan dereitos
temporais para o uso e desfrute da instalación ou inmoble, valorarase a súa
duración do seguinte xeito:

Para dereitos de uso de dez (10) anos, 0 puntos.
Para autorizacións superiores a 10 anos e inferiores a 15 anos, 3 puntos;
períodos superiores a 15 anos e inferiores a 20 anos, 5 puntos; para períodos
superiores a 20 anos, 8 puntos.

Cando se acredite a propiedade do inmoble: 10
puntos.
Valoración máxima deste
punto: 10 puntos.
Tales dereitos
deberán acreditarse a través dos títulos correspondentes.
c) Realización de obras de mellora da
accesibilidade ou de habilitación das instalacións para a súa utilización por
persoas con discapacidade.

Para a súa acreditación, deberán constar
especificadas no anteproxecto, proxecto ou memoria valorada.

Valoración máxima deste
punto: ata 10 puntos.
d) Valorarase a
viabilidade da realización das obras de acordo co seguinte baremo:

-Se a obra xa se atopa en
execución: 15 puntos.
-Se conta con
proxecto aprobado e coas licenzas e permisos que sexan preceptivos: 10 puntos.
Acreditarase, no primeiro suposto, mediante presentación do contrato ou da
primeira certificación de obra ou factura e, no segundo suposto, coa
presentación do proxecto e dos acordos de concesión das licenzas.

Valoración máxima deste
punto: 15 puntos.
e) Localización e
carácter da instalación que se subvenciona, valorando os seguintes aspectos:
carácter comarcal, número de habitantes, outras infraestruturas existentes e
complementariedade con estas de cara a garantir un equilibrio territorial das
infraestruturas deportivas e a súa adecuada especialización.

Achegarase memoria
xustificativa sobre os extremos citados.
Valoración máxima deste punto: ata 15 puntos.
3. Criterios específicos para
equipamentos:
Necesidade da
adquisición do equipamento para a mellora da práctica deportiva
regrada.

Valorarase tal necesidade de acordo coa memoria xustificativa
presentada.
Valoración máxima deste
punto: ata 10 puntos.
b) Mellora das
condicións de adestramento ou competición de deportistas de tecnificación ou
alto nivel.

Valorarase de acordo coa memoria xustificativa presentada.
Valoración máxima deste punto: ata 10
puntos.
c) Mellora das condicións da
práctica deportiva das persoas con discapacidade.
Valorarase de acordo coa memoria xustificativa
presentada.
Valoración máxima deste
punto: ata 10 puntos.
Artigo
5º.-Crédito orzamentario e importe das subvencións ou axudas
máximas.
1. As subvencións que se
convocan por medio desta orde faranse efectivas con cargo á aplicación
orzamentaria 12.04.441A.760.0, para as destinadas aos concellos, e con cargo á
aplicación orzamentaria 12.04.441A.781.0 para as destinadas ao resto de posibles
entidades beneficiarias, e ata a contía máxima que para cada unha das
aplicacións e anualidades se detalla seguidamente:

Ver referencia pdf
"05000D006P039.PDF"
No caso de que a
acción ou obra subvencionable teña carácter plurianual a Consellería de Cultura
e Deporte poderá comprometerse a subvencionar fases de execución futura das
obras, con suxeición ás limitacións contidas no artigo 58 do Decreto lexislativo
1/1999, do 7 de outubro, polo que se aproba o texto refundido da Lei de réxime
financeiro e orzamentario de Galicia.

2. O importe máximo susceptible de ser
subvencionable pola Consellería de Cultura e Deporte, en cada actuación,
relativa a obras, poderá acadar ata o do 80% do investimento total estimado polo
solicitante.

Para a adquisición de equipamento deportivo o importe máximo
subvencionable pola Consellería de Cultura e Deporte, en cada actuación, non
poderá exceder do 70% do investimento total.

Os cálculos anteriores serán efectuados sobre os
importes do investimento total consignados na correspondente solicitude, sen que
estes poidan experimentar modificación ningunha por razón do importe da
subvención finalmente outorgada.

A determinación da porcentaxe aplicable terá en
conta especialmente a puntuación dos criterios de valoración específicos a) e d)
para o caso das infraestruturas, e os criterios específicos a), b) e c) para os
equipamentos, dos sinalados no artigo precedente.

3. Unha vez establecida a
orde de prelación de acordo cos criterios de valoración recollidos no artigo 4º
e determinados os importes subvencionables para cada solicitante, o criterio de
repartición atenderá ás solicitudes ordenadas de maior a menor puntuación ata
esgotar o crédito.

4. Para o caso de que, como consecuencia de
incidiencias producidas, as subvencións outorgadas non sexan aceptadas ou que
posteriormente se renuncie a elas, os créditos que tivesen tal orixe poderán ser
reasignados a outros solicitantes, sen necesidade de mediar nova convocatoria
pública, tras a proposta formulada para o efecto polo órgano instrutor, e entre
as restantes solicitudes que, obtendo unha maior valoración, non acadasen a
suficiente para ser incluídas na proposta anterior ou inicial.

Artigo 6º.-Presentación
de solicitudes e documentación que deberán presentar os interesados.

As solicitudes
formalizaranse no impreso oficial, segundo o modelo que se achega como anexo I,
e deberá presentarse unha solicitude para cada concreta actuación que se
pretenda realizar, cun máximo de tres solicitudes por cada posible beneficiario.
A súa presentación implica o compromiso de someterse ás normas reguladoras da
subvención establecidas nesta orde.

1. Para infraestruturas deportivas, achegarase a
seguinte documentación:
a)
Anteproxecto técnico ou proxecto técnico, no caso de estar xa aprobado, ou
memoria valorada da obra que se pretende realizar, subscrito por técnico
competente.

b) Certificación do acordo adoptado polo órgano competente da entidade
solicitante polo que se aproba a realización das obras e o anteproxecto, ou
proxecto, de ser o caso, ou memoria valorada e se especifican as condicións de
financiamento.

No caso de solicitudes presentadas polas entidades locais, cando se trate
de contratos menores, non será preciso achegar esta certificación.

c) Documento acreditativo
da titularidade do terreo ou inmoble en que se pretenda realizar a actuación. Os
terreos deberán ser de titularidade da entidade solicitante ou, no seu defecto,
esta deberá posuír título bastante que o habilite para a realización das obras e
o uso posterior do construído ou reformado por período non inferior a dez (10)
anos.

d)
Memoria xustificativa da necesidade das accións para as que se solicita
subvención, programa de actividades para 2008, certificación das federacións ou
do concello, de ser o caso, sobre a categoría das competicións deportivas en que
participan os usuarios, memoria xustificativa da localización e o carácter das
instalacións no caso das infraestruturas, así como canta información e
documentación sexa precisa para permitir a aplicación dos criterios sinalados no
artigo 4º precedente.

e) Declaración de conxunto de todas as
solicitudes de subvención efectuadas ou concedidas para un mesmo proxecto ou
actividade ante as administracións públicas competentes ou outros entes públicos
(anexo III).

f) Declaración responsable de non estar incurso en ningunha das
prohibicións para a obtención da subvención recollidas no artigo 10 da Lei
9/2007, do 13 de xuño, de subvencións de Galicia (anexo IV).

2. Para a adquisición de
equipamentos deportivos, achegarase a seguinte documentación:

a) Orzamento detallado do
equipamento para o que se solicita subvención.
b) Certificación do acordo adoptado polo órgano
competente da entidade solicitante pola que se aproba a realización das
adquisicións, así como o orzamento detallado, e se especifican as condicións de
financiamento.

No caso de solicitudes presentadas polas entidades locais, cando se trate
de contratos menores, non será preciso aportar esta certificación.

c) Memoria xustificativa
da necesidade de proceder á adquisición do equipamento deportivo de competición
ou adestramento que se pretende, programa de actividades para 2008,
certificación das federacións ou do concello, de ser o caso, sobre a categoría
das competicións deportivas en que participan os usuarios, así como canta
información e documentación sexa precisa para permitir a aplicación dos
criterios sinalados no artigo 4º desta orde.

d) Declaración de conxunto de todas as
solicitudes de subvencións efectuadas ou concedidas, para un mesmo proxecto ou
actividade, ante as administracións públicas competentes ou outros entes
públicos (anexo III).

f) Declaración responsable de non estar incurso
en ningunha das prohibicións para a obtención das subvención recollidas no
artigo 10 da Lei 9/2007, do 13 de xuño, de subvencións de Galicia (anexo
IV).

Artigo
7º.-Lugar e prazo de presentación de solicitudes e emenda de
deficiencias.

As solicitudes (anexo I) dirixiranse ás delegacións provinciais da
Consellería de Cultura e Deporte mediante a súa presentación por calquera dos
medios previstos no artigo 38.4º da Lei 30/1992, do 26 de novembro, de réxime
xurídico das administracións públicas e do procedemento administrativo
común.

O
prazo de presentación de solicitudes será dun (1) mes, contado a partir do día
seguinte ao da publicación desta orde no Diario Oficial de Galicia.

Recibidas as solicitudes
e a documentación complementaria, serán analizadas polos servizos de deportes
das delegacións provinciais da Consellería de Cultura e Deporte, co obxecto de
comprobar que se atopan debidamente cubertas e suficientemente documentadas. En
caso contrario, requirirán o solicitante, para que no prazo improrrogable de dez
(10) días hábiles proceda a emendar as deficiencias observadas, coa advertencia
de que, se non o fixese así, se terá por desistido da súa petición, logo da
adopción da oportuna resolución que deberá ser ditada nos termos previstos no
artigo 42 da Lei 30/1992, do 26 de novembro.

Realizadas as operacións anteriores as
solicitudes serán enviadas á comisión avalidadora constituída na Dirección Xeral
para o Deporte, cunha proposta de avaliación consonte cos criterios contidos no
artigo 4º.

Artigo 8º-Órganos competentes para a xestión da subvención e para ditar a
resolución e prazo en que será ditada.

1. Órganos competentes.
Serán unidades administrativas competentes para a
ordenación do procedemento de concesión, os servizos provinciais de deportes e o
Servizo de Contratación Administrativa e Xestión Económica da Dirección Xeral
para o Deporte.

2. Comisión avaliadora.
A
totalidade das solicitudes presentadas serán obxecto de detallado estudo por
parte dunha comisión avaliadora encargada de valoralas mediante a aplicación dos
criterios obxectivos sinalados no artigo 4º.

A comisión avaliadora estará integrada polos
seguintes membros:
Presidente:
-O subdirector
xeral de Deportes, ou persoa en quen delegue.
Vogais:
-Os delegados provinciais da Consellería de Cultura e
Deporte.
-Os xefes dos servizos de
Deportes das citadas delegacións.
-O
xefe do Servizo de Supervisión de Proxectos e Seguimento de Obras da Dirección
Xeral para o Deporte.

Secretario:
-O xefe do Servizo de Contratación e Xestión Económica da Dirección Xeral
para o Deporte.

3. Órganos competentes para a instrución e o outorgamento.
O subdirector xeral de Deportes será o órgano
instrutor do procedemento, e elevará proposta de resolución, conforme todo o
actuado, á directora xeral para o Deporte, quen adoptará a resolución en virtude
da cal se outorgarán ou denegarán as subvencións solicitadas, en exercicio das
facultades delegadas pola Orde do 12 de xaneiro de 2007 (Diario Oficial de
Galicia do 19 de xaneiro).

4. Notificacións e recursos.
A resolución das subvencións seralles notificada
aos solicitantes nun período máximo de catro (4) meses contados desde o día
seguinte á data de publicación desta orde no Diario Oficial de Galicia. Esgotado
o dito prazo sen resolución expresa, poderá entenderse desestimada a petición
correspondente.

Non obstante, e de conformidade co establecido no artigo 59.6º b) da Lei
30/1992, do 26 de novembro, de réxime xurídico das administracións públicas e do
procedemento administrativo común, a notificación individual poderá ser
substituída pola publicación no Diario Oficial de Galicia e na páxina web da
Consellería de Cultura e Deporte, con indicación neste caso da data da
convocatoria, do beneficiario, da cantidade concedida e da finalidade da
subvención outorgada. Así mesmo, relacionaranse as solicitudes desestimadas con
expresión dos motivos da desestimación.

Contra esta resolución os interesados poderán
interpoñer recurso potestativo de reposición ante a Consellería de Cultura e
Deporte, no prazo dun (1) mes contado a partir do día seguinte ao da recepción
da oportuna notificación, segundo o disposto nos artigos 116 e 117 da Lei
30/1992, do 26 de novembro, de réxime xurídico das administracións públicas e do
procedemento administrativo común, ou ben directamente recurso
contencioso-administrativo, no prazo de dous meses, ante o Tribunal Superior de
Xustiza de Galicia.

5. Aceptación da subvención.
Unha vez notificadas as axudas aos beneficiarios, estes deberán
presentar, no prazo de trinta (30) días naturais, unha declaración de que
aceptan a axuda. No mesmo prazo quedarán obrigados a presentar, tratándose de
infraestruturas deportivas, o correspondente proxecto técnico e o acordo de
aprobación do devandito proxecto así como as autorizacións administrativas
municipais e sectoriais preceptivas, cando a entidade ou complexidade das obras
que se vaian executar o exixan.

6. No prazo máximo de tres meses contados desde a
data da resolución de concesión publicarase no Diario Oficial de Galicia a
relación das subvencións concedidas con indicación da norma reguladora,
beneficiario, crédito orzamentario, contía e finalidade da subvención. Non
obstante o anterior, cando os importes das subvencións concedidas,
individualmente consideradas, sexan de contía inferior a 3.000 euros, non será
necesaria a publicación no Diario Oficial de Galicia, que poderá ser substituída
pola publicación das subvencións concedidas na páxina web da Consellería de
Cultura e Deporte.

Artigo 9º.-Modificación da
resolución.
1. Toda alteración das
condicións tidas en conta para a concesión da subvención e, en todo caso, a
obtención concorrente de subvencións ou axudas outorgadas por outras
administracións ou entes públicos ou privados, nacionais ou internacionais,
poderá dar lugar á modificación da resolución de concesión.

2. Poderase acordar a
modificación da resolución de concesión por instancia do beneficiario, sempre
que este presente a solicitude de modificación con anterioridade á data de
finalización do prazo de xustificación do investimento obxecto de subvención e
se cumpran os seguintes requisitos:

a) Que se produzan circunstancias ou cambios
substanciais durante o desenvolvemento da actuación subvencionada que impidan a
súa execución nos termos previstos, sempre que a modificación que se pretende se
atope suficientemente motivada, sen que constitúa causa para tal modificación
que o beneficiario resulte subvencionado por un importe inferior ao inicialmente
solicitado.

b) Que se acredite a inexistencia de prexuízo a terceiros.
c) Que os novos elementos e circunstancias que
motiven a modificación, de teren concorrido na concesión inicial, non supuxesen
a denegación da subvención.

3. O acto polo que se acorde ou denegue a
modificación da resolución de concesión de subvención será adoptado polo órgano
concedente desta, logo de proposta razoada do órgano instrutor.

Artigo 10º.-Prazo e forma
de xustificación do cumprimento da finalidade para a que se lle concedeu a
subvención e da aplicación dos fondos percibidos.

1. Os beneficiarios das
axudas deberán xustificar a realización das accións subvencionadas antes do día
1 de outubro de cada exercicio económico. O incumprimento do prazo de
xustificación poderá dar lugar á perda do dereito a percibir a axuda outorgada e
posibilitará a reasignación de tales créditos nos termos previstos no último
parágrafo do artigo 5º.

A documentación xustificativa será presentada
diante do servizo provincial de deportes da delegación provincial da Consellería
de Cultura e Deporte que corresponda, quen procederá a comprobar a súa
corrección.

Con anterioridade a formular a proposta de pagamento da subvención, unha
vez rematadas as obras ou adquirido o equipamento deportivo, levarase a cabo un
acto de comprobación do investimento efectuado, ao cal asistirá un representante
da Dirección Xeral para o Deporte e do cal quedará constancia a través da
oportuna acta.

2. A xustificación documental da realización da actuación obxecto da
subvención estará integrada polos documentos que a seguir se
enumeran:

2.1. No caso de obras de infraestruturas deportivas:
a) Cando o importe do gasto subvencionable supere
a contía de 30.000 euros, o beneficiario deberá solicitar, como mínimo, tres
ofertas de diferentes provedores, con carácter previo á contratación, salvo que
polas especiais características dos gastos subvencionables non exista no mercado
suficiente número de entidades que poidan executar a obra, ou salvo que o gasto
se realizase con anterioridade á solicitude de subvención.

A elección entre as
ofertas solicitadas, que deberán achegarse na xustificación, realizarase de
conformidade con criterios de eficiencia e economía, e deberá xustificarse
expresamente nunha memoria a elección cando non recaia na proposta económica
máis vantaxosa.

b) Acordo de adxudicación e contrato administrativo de obra cando o
beneficiario sexa unha entidade pública, e contrato privado para o resto das
entidades, sempre que se trate de obras de contía superior a 50.000
€.

c)
Certificación ou certificacións de obra, acompañadas das correspondentes
facturas e dos documentos acreditativos da súa aprobación por órgano competente.
O modelo da folla de especificacións de tal certificación figura como anexo II
desta orde.

d) Acta de recepción.
e)
Declaración complementaria do conxunto das axudas solicitadas, tanto as
aprobadas ou concedidas como as pendentes de resolución polas distintas
administracións públicas competentes ou por calquera dos seus organismos, entes
ou sociedades (anexo III).

2.2. No caso de equipamentos
deportivos:
a) Cando o importe do
gasto subvencionable supere a contía de 12.000 euros no suposto de
subministración de bens de equipo, o beneficiario deberá solicitar, como mínimo,
tres ofertas de diferentes provedores, con carácter previo á contratación, salvo
que polas especiais características dos gastos subvencionables non exista no
mercado suficiente número de entidades que subministren os bens de que se trate,
ou salvo que o gasto se realizase con anterioridade á solicitude de
subvención.

A
elección entre as ofertas solicitadas, que deberán achegarse na xustificación,
realizarase de conformidade con criterios de eficiencia e economía, e deberá
xustificarse expresamente nunha memoria a elección cando non recaia na proposta
económica máis vantaxosa.

b) Acordo de adxudicación e contrato
administrativo de subministración cando o beneficiario sexa unha entidade
pública, e contrato privado nos restantes supostos, sempre que se trate de
equipamentos por importe superior a 18.000 €.

c) Facturas
xustificativas da adquisición efectuada, debidamente aprobadas por órgano
competente.

d) Declaración complementaria do conxunto das axudas solicitadas, tanto
as aprobadas ou concedidas como as pendentes de resolución polas distintas
administracións públicas competentes ou por calquera dos seus organismos, entes
ou sociedades (anexo III).

2.3. Non será preciso presentar, por parte dos
beneficiarios, certificados acreditativos de estar ao corrente das súas obrigas
tributarias e coa Seguridade Social e de non ter pendente de pagamento ningunha
outra débeda, por ningún concepto, coa Administración pública da Comunidade
Autónoma de Galicia, sempre que se autorice expresamente a Administración
autonómica para que esta obteña directamente tales datos.

Quedarán exentos de
achegar os xustificantes do cumprimento das obrigas a que se refire o parágrafo
anterior os beneficiarios que se atopen nos supostos previstos no artigo 45.1º
da Lei 16/2007, do 26 de decembro, de orzamentos xerais da Comunidade Autónoma
de Galicia para o ano 2008.

3. Gastos subvencionables.
Considéranse gastos subvencionables aqueles que
de xeito indubidable respondan á natureza da actividade subvencionada. Entre
tales gastos poderán ser incluídos os seguintes: honorarios facultativos de
redacción de proxectos técnicos, dirección de obra e análogos; prezo dos
contratos de obra adxudicados ou de adquisición de equipamentos deportivos;
taxas ou impostos estatais, autonómicos ou municipais vinculados á expedición
das oportunas autorizacións e licenzas.

Considérase gasto realizado o que foi
efectivamente pagado con anterioridade á finalización do período de
xustificación, debendo acreditarse o pagamento a través da conformidade do
contratista ou provedor na correspondente factura ou mediante os xustificantes
de pagamento axeitados.

4. A xustificación deberá comprender a totalidade
do investimento ou actuación realizada, e deberá acreditarse o importe, a
procedencia e a aplicación dos restantes recursos achegados, xa sexan fondos
propios ou outras subvencións.

Artigo 11º.-Consentimentos e
autorizacións.
1. Conforme o
establecido na letra f) do artigo 35 da Lei 30/1992, do 26 de novembro, de
réxime xurídico das administracións públicas e do procedemento administrativo
común, e no artigo 20.3º da Lei 9/2007, do 13 de xuño, de subvencións de
Galicia, os documentos exixidos que xa estean en poder da Administración
actuante non deberán ser achegados coa solicitude, sempre que con esta se faga
constar a data e o órgano ou dependencia en que foi presentada a documentación e
que non transcorresen máis de cinco anos desde a finalización do procedemento a
que correspondan. No suposto de imposibilidade material de obter o documento, o
órgano competente poderá requirirlle ao solicitante a súa presentación ou, no
seu defecto, a acreditación por outros medios dos requisitos a que se refire o
documento, con anterioridade á formulación da proposta de
resolución.

2. De acordo co establecido na disposición adicional primeira do Decreto
132/2006, do 27 de xullo, polo que se regulan os rexistros públicos de axudas,
subvencións e convenios e de sancións administrativas da Xunta de Galicia, a
persoa solicitante da subvención consentirá expresamente coa sinatura da
solicitude (anexo I) a inclusión e publicidade dos datos relevantes referidos ás
axudas e subvencións recibidas, así como as sancións impostas, no devandito
rexistro, sen prexuízo dos supostos en que a publicidade resulte excluída en
virtude do disposto no decreto citado ou norma de rango legal.

3. De conformidade co
artigo 13.4º da Lei 4/2006, do 30 de xuño, de transparencia e boas prácticas na
Administración pública galega, esta consellería publicará na súa páxina web
oficial a relación dos beneficiarios e o importe das axudas concedidas, polo que
a presentación da solicitude leva implícita a autorización para o tratamento
necesario dos datos dos beneficiarios e a súa publicación na citada páxina web,
coas excepcións previstas nas leis.

Artigo 12º.-Incumprimento, reintegros e
sancións.
1. No suposto de
incumprimento das condicións establecidas para a concesión da subvención e, en
xeral, nos casos establecidos no artigo 33 da Lei 9/2007, do 13 de xuño, de
subvencións de Galicia, procederá o reintegro total ou parcial das subvencións
percibidas, así como dos xuros de mora correspondentes.

2. O reintegro a que se
refire o punto anterior farase efectivo de acordo co procedemento previsto no
artigo 38 da Lei 9/2007, do 13 de xuño, de subvencións de Galicia.

3. Aos beneficiarios das
subvencións reguladas nestas bases seralles de aplicación o réxime de
infraccións e sancións previsto no título IV da Lei 9/2007, do 13 de xuño, de
subvencións de Galicia.

Artigo 13º.-Outras obrigas dos beneficiarios
perceptores das axudas ou subvencións.

Son obrigas dos beneficiarios as sinaladas no
artigo 11 da Lei 9/2007, do 13 de xuño, de subvencións de Galicia e,
sinaladamente, as seguintes:

a) As entidades a que se lle conceda subvención
quedarán obrigadas a asumir ao seu cargo os aumentos que se produzan, no caso de
que o custo das obras ou equipamentos resulte superior á valoración prevista no
orzamento, ou ben, por revisión dos prezos, adicionais, prórrogas e outros
supostos.

b)
Quedarán sometidas ás actuacións de comprobación que efectúe o órgano
concedente, así como a calquera outra actuación de comprobación e ao control
financeiro que lle correspondan a Consellería de Economía e Facenda ou aos
órganos de control competentes, tanto autonómicos, como estatais ou
comunitarios, para o que achegarán canta información lles sexa requerida no
exercicio das actuacións anteriores.

c) Deberán destinar os bens adquiridos ou sobre
os que se realicen as obras para o fin concreto para o que se lle concedeu a
subvención, por período non inferior a cinco anos, cando se trate de bens
inscritibles nun rexistro público, e dous anos para o resto dos
bens.

O
incumprimento da obriga de destino referido no parágrafo anterior, será causa de
reintegro nos termos establecidos para o efecto no artigo 33 da Lei 9/2007, do
13 de xuño, de subvencións de Galicia, quedando o ben afecto ao pagamento do
reintegro calquera que sexa o seu posuidor salvo que resulte ser un terceiro
protexido nos termos legalmente previstos.

Artigo 14º.-Lexislación de
aplicación.
En todo o non previsto
nestas bases rexerá a normativa xeral en materia de subvencións constituída pola
Lei 9/2007, do 13 de xuño, de subvencións de Galicia, polo Decreto 287/2000, do
21 de novembro, polo que se desenvolve o réxime de axudas e subvencións públicas
da Comunidade Autónoma de Galicia, no que non resulte derrogado pola Lei 9/2007
citada, así como polos preceptos básicos da Lei 38/2003, do 17 de novembro,
xeral de subvencións.

Disposicións derradeiras
Primeira.-Habilitación para o
desenvolvemento.
Facúltase a
directora xeral para o Deporte para que dite as resolucións e instrucións que
sexan precisas para o desenvolvemento e execución desta orde.

Segunda.-Entrada en
vigor.
Esta orde entrará en vigor o
día seguinte ao da súa publicación no Diario Oficial de Galicia.

Santiago de Compostela, 5
de marzo de 2008.
P.D. (Orde
12-1-2007)
Marta Souto
González
Directora xeral para o
Deporte
Ver referencia pdf
"05000D006P039.PDF"

© Xunta de Galicia
Información mantida pola Xunta de
Galicia
Servizo prestado pola Consellería de Presidencia, AA.PP. e
Xustiza
Correo electrónico: webdoga

xunta.es